Noverint universi tam presentes quam futuri quod dominus Stephanus miles dominus de Fayo, et Humbertus frater eius domicellus dederunt et concesserunt Deo et beate Marie de Miratorio et monachis ibidem Deo servientibus in puram et perpetuam elemosinam Petrum de Chanya et liberos suos cum omni tenemento eorumdem sito apud Chardoneres, pro remedio anime domine Estie[nette] matris ipsorum cuius corpus traditum est sepulture apud Miratorium nec non et pro remedio antecessorum suorum. Supradictum vero Petrum cum liberis suis et cum omni eorum tenemento dederunt duo fratres supradicti, et liberum fecerunt ab omnibus custumis, exactionibus et occasionibus quibuscumque, et perpetuam manutenentiam promiserunt fideliter se servaturos de se, de suis et de omnibus aliis pro posse suo. Ut autem istud ratum et firmum in perpetuum permaneat ad preces duorum fratrum nobilium supra nominatorum domnus Milo capellanus Castri Reinaudi, domnus Willermus capellanus Sagiaci, et magister Humbertus incuratus de Fayo, presenti scripto sigilla sua apposuerunt in testimonium veritatis. Actum vero est hoc apud Miratorium feria sexta proxima ante dominicam in ramis palmarum anno Domini millesimo CCo quadragesimo septimo.